A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az EMGA kiadásairól Korai előrejelző rendszer, 2015/1-3. szám /* COM/2015/0134 final */





TARTALOMJEGYZÉK 1............ Az EMGA 2015. évi költségvetési eljárása. 3 2............ Az EMGA-hoz rendelt címzett bevételek. 3 3............ Az EMGA 2015. évi költségvetésének ideiglenes végrehajtására vonatkozó megjegyzések 5 4............ Az EMGA-hoz rendelt címzett bevételek felhasználása. 7 5............ Következtetések. 7 1. melléklet: 2. melléklet: || A 2015. évi költségvetési eljárás Az EMGA-előirányzatok ideiglenes felhasználása 2015. január 31-ig 1. Az EMGA 2015. évi költségvetési eljárása Az 1. mellékletben található táblázat összefoglalja az Európai Mezőgazdasági Garanciaalap (EMGA) legfőbb számadatainak alakulását a költségvetési eljárás egyes szakaszai során. Az EMGA 2015. évi költségvetését az Európai Parlament 2014. december 17-én fogadta el. A költségvetésben a mezőgazdasági piaci intézkedések, illetve a közvetlen támogatások céljaira elkülönített kötelezettségvállalási és kifizetési előirányzatok összesen 43 455,8 millió EUR-t, illetve 43 447,6 millió EUR-t tettek ki. A kötelezettségvállalási és a kifizetési előirányzatok közötti eltérés annak tudható be, hogy egyes, közvetlenül a Bizottság által végrehajtott intézkedések esetében differenciált előirányzatokat alkalmaznak. Az érintett előirányzatok főként a mezőgazdasági termékek promóciójára irányuló intézkedésekhez, valamint a mezőgazdasági szakpolitikai stratégiával és koordinációval összefüggő intézkedésekhez kapcsolódnak. 2. Az EMGA-hoz rendelt címzett bevételek A közös agrárpolitika finanszírozásáról, irányításáról és monitoringjáról szóló 1306/2013/EU rendelet 43. cikkében foglalt rendelkezések alapján a számlaelszámolási és a megfelelőségi vizsgálatokra vonatkozó határozatok alapján hozott pénzügyi korrekciókból, a szabálytalanságokból és a tejilletékből származó bevételek az EMGA kiadásainak finanszírozására fordítandó címzett bevételek. Az említett rendelkezések értelmében a címzett bevételek bármely, az EMGA-ból fedezett kiadás finanszírozására felhasználhatók. Amennyiben e bevételek egy részét nem használják fel az adott költségvetési évben, a fennmaradó rész automatikusan átvezetésre kerül a következő költségvetési évre[1]. A 2015. évi EMGA-költségvetés tartalmazta a Bizottság által készített legutóbbi becslést mind a piaci intézkedésekhez és közvetlen támogatásokhoz kapcsolódóan várható kiadások finanszírozási igényére, mind pedig a szóban forgó költségvetési év során várhatóan befolyó címzett bevételekre és az előző költségvetési évből rendelkezésre álló címzett bevételek egyenlegének átvezetésére vonatkozóan. A Bizottság az EMGA 2015. évi költségvetési előirányzataira vonatkozó javaslatában figyelembe vette a várható összes címzett bevételt, és a 2015. évi költségvetésben előirányzatként a becsült szükségletek és a címzett bevételek becsült összege közötti különbözettel megegyező összeget igényelt. A költségvetési hatóság elfogadta a várható címzett bevételek figyelembevételével összeállított EMGA-költségvetést. A 2015. évi költségvetés kidolgozásakor a Bizottság becslései szerint a rendelkezésre álló címzett bevételek 1768,6 millió EUR-t tettek ki. Ezen belül: – a 2015. költségvetési évben várhatóan keletkező címzett bevételek összegét 1438,6 millió EUR-ra becsülte. A megfelelőségi vizsgálatok nyomán végrehajtott korrekciókból és a szabálytalanságokból eredő bevételek becsült összege 868,6 millió, illetve 165 millió EUR volt. A tejilletékekből származó bevételeket 405 millió EUR-ra becsülte. – A címzett bevételeknek a 2014. költségvetési évből 2015-re átvezetendő összege a becslés szerint 330 millió EUR volt. A Bizottság a 2015. évi költségvetésben ezt az eredetileg 1768,6 millió EUR-ra becsült bevételt a következő programokra irányozta elő: – 362,4 millió EUR-t a gyümölcs- és zöldségágazatban működő termelői szervezetek működési alapjaira, – 106,9 millió EUR-t a gyümölcs- és zöldségágazatban végrehajtott egyéb intézkedésekre, – 0,9 millió EUR-t a sovány tejporra vonatkozó tárolási intézkedésekre, – 2,9 millió EUR-t a vajra és tejszínre vonatkozó tárolási intézkedésekre, – 50,5 millió EUR-t a tej- és tejtermékágazatban végrehajtott egyéb intézkedésekre, valamint – 1245 millió EUR-t az egységes támogatási rendszer céljaira. E két programra vonatkozóan a költségvetési hatóság végül a Bizottság javaslatának megfelelő összegű előirányzatot fogadott el. A fenti elfogadott előirányzatok és címzett bevételek együttes összege az alábbi becsült szükségletek összegének felel meg: – a Bizottság 903,9 millió EUR-t különített el a gyümölcs- és zöldségágazatban működő termelői szervezetek működési alapjaira, – 107,6 millió EUR-t a gyümölcs- és zöldségágazatban végrehajtott egyéb intézkedésekre, – 0,9 millió EUR-t a sovány tejporra vonatkozó tárolási intézkedésekre, – 2,9 millió EUR-t a vajra és tejszínre vonatkozó tárolási intézkedésekre, – 50,6 millió EUR-t a tej- és tejtermékágazatban végrehajtott egyéb intézkedésekre, – 29 587 millió EUR-t az egységes támogatási rendszer céljaira. A 2015. évi költségvetésnek a 2015. január 31-ig tartó időszak alatti ideiglenes végrehajtását bemutató 2. mellékletben a gyümölcs- és zöldségágazatra, a tej- és tejtermékágazatra és a termeléshez nem kötődő közvetlen támogatásokra vonatkozó költségvetési előirányzatok jogcímcsoportonként megadott számadatai a szóban forgó jogcímcsoportok tekintetében elfogadott előirányzatokat mutatják; ezek összege 836,2 millió EUR-t, 77,1 millió EUR-t, illetve 37 397 millió EUR-t tesz ki a fent említett címzett bevételek figyelembevétele nélkül. Az ezen jogcímcsoportokhoz rendelt bevételeket beszámítva a 2015. évi költségvetésben szereplő teljes tervezett előirányzat 1305,5 millió EUR-t tesz ki a gyümölcs- és zöldségágazat, 131,4 millió EUR-t a tej- és tejtermékágazat, illetve 38 642 millió EUR-t a termeléshez nem kötődő közvetlen támogatások területén. 3. Az EMGA 2015. évi költségvetésének ideiglenes végrehajtására vonatkozó megjegyzések A 2. melléklet bemutatja, hogy milyen szintet ért el a költségvetés ideiglenes végrehajtása a 2014. október 16-tól 2015. január 31-ig terjedő időszakban. A táblázat a végrehajtás szintjét összeveti az 1306/2013/EU rendelet 28. cikkének rendelkezései szerint kialakított mutatón alapuló kiadási profillal. Az alábbiakban rövid magyarázat található egyes olyan költségvetési jogcímcsoportokra vonatkozóan, amelyek a 2015. évi költségvetés végrehajtásának tényleges és tervezett szintje között a legjelentősebb eltéréseket mutatják. 3.1. Piaci intézkedések Az agrárpiaci intervenció céljára felhasznált előirányzatok összege a mutató által jelzett, 2015. január 31-i szinthez képest 107,5 millió EUR-val alacsonyabb volt a költségvetésben előirányzottnál. Az eltérés elsősorban a gyümölcs- és zöldségágazat, valamint a borágazat végrehajtási módozatainak nettó hatásából adódik. 3.1.1. Gyümölcs és zöldség (+17 millió EUR az elfogadott előirányzatokhoz képest) Az elfogadott előirányzatokat illetően ez a végrehajtási szint elsősorban a termelői szervezetek működési alapjaival kapcsolatos programmal, valamint a gyümölcs- és zöldségágazatban végrehajtott egyéb intézkedésekkel összefüggő kiadásoknak tulajdonítható, amelyek finanszírozása az elfogadott költségvetési előirányzatokból, valamint a 2015. évi költségvetésben az e programhoz rendelt címzett bevételekből történik (megjegyzés: erről bővebben lásd a fenti 2. pontot). Ez a végrehajtási szint annak a következménye, hogy a 2015. január 31-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az ezen ágazathoz rendelt címzett bevételeket. A 2. mellékletnek az ideiglenes végrehajtást részletező táblázatához tartozó, *-gal jelölt lábjegyzete megmutatja, hogy mi lenne a helyzet, ha a mutató 2015. január 31-i szintjét a szóban forgó jogcímcsoport finanszírozása érdekében várhatóan rendelkezésre álló összes előirányzatra alkalmazták volna. Amint arra a fenti 2. pont rámutat, a jogcímcsoport számára várhatóan rendelkezésre álló teljes finanszírozás a 836,2 millió EUR-t kitevő elfogadott költségvetési előirányzatokból és az ehhez a jogcímcsoporthoz rendelt, 469,3 millió EUR összegűre becsült címzett bevételekből tevődik össze. Ennek megfelelően, ha a mutatót a szóban forgó jogcímcsoport számára várhatóan rendelkezésre álló 1305,5 millió EUR összegű teljes finanszírozásra alkalmazták volna, 63 millió EUR felhasználatlan összeg jelenne meg. Ez a kérdéses jogcímcsoport által finanszírozott programok előirányzatainak a vártnál lassabb felhasználásával magyarázható. Megjegyzendő, hogy a válságkezelési intézkedésekre elkülönített költségvetési előirányzatok felhasználásának ütemére vonatkozóan nem lehet megbízható becslést készíteni, és hogy az valószínűleg el fog térni az e jogcímcsoport mutatójának alapjául szolgáló hároméves átlagos felhasználási profiltól. A jelenlegi megítélés szerint ez a helyzet ideiglenes, és a Bizottság illetékes szolgálatai szorosan figyelemmel kísérik a szóban forgó jogcímcsoport végrehajtását. 3.1.2. Szőlészeti-borászati termékek (−130,8 millió EUR) Az előirányzatok kihasználatlansága ebben az esetben azzal magyarázható, hogy a tagállamok a nemzeti borászati programok tekintetében megállapított mutató szerinti kiadási profilhoz képest lassabb ütemben teljesítik a kifizetéseket. A jelenlegi megítélés szerint ez a helyzet ideiglenes. 3.2. Közvetlen támogatások A közvetlen támogatásokra szánt előirányzatok felhasználása a mutató 2015. január 31-i szintjéhez képest 650,8 millió EUR-val volt magasabb. 3.2.1. Termeléshez nem kötődő közvetlen támogatások (+691,7 millió EUR az elfogadott előirányzatokhoz képest) Az elfogadott előirányzatokat illetően ez a végrehajtási szint elsősorban az egységes támogatási rendszerrel összefüggő kiadásoknak tulajdonítható; a rendszer finanszírozása az elfogadott költségvetési előirányzatokból, valamint a 2015. évi költségvetésben a rendszerhez rendelt címzett bevételekből történik (megjegyzés: erről bővebben lásd a fenti 2. pontot). Ez a végrehajtási szint annak a következménye, hogy a 2015. január 31-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az ezen jogcímcsoporthoz rendelt címzett bevételeket. A 2. mellékletnek az ideiglenes végrehajtást részletező táblázatához tartozó, *-gal jelölt lábjegyzete megmutatja, hogy mi lenne a helyzet, ha a mutató 2015. január 31-i szintjét a termeléshez nem kötődő közvetlen támogatások finanszírozása érdekében várhatóan rendelkezésre álló összes előirányzatra alkalmazták volna. Amint arra a fenti 2. pont rámutat, a termeléshez nem kötődő közvetlen támogatások számára várhatóan rendelkezésre álló teljes finanszírozás a 37 397 millió EUR összegű elfogadott költségvetési előirányzatokból és a szóban forgó támogatásokhoz rendelt, 1245 millió EUR összegűre becsült címzett bevételekből tevődik össze. Ennek megfelelően, ha a mutatót a termeléshez nem kötődő közvetlen támogatások számára várhatóan rendelkezésre álló 38 642 millió EUR teljes finanszírozásra alkalmazták volna, 488,8 millió EUR összegű alulteljesítés jelenne meg. A termeléshez nem kötődő közvetlen támogatásokat illetően a költségvetés végrehajtása terén tapasztalt eltérés elsősorban az egységes támogatási rendszerrel összefüggő kifizetések ütemének az év első két hónapjában (az előző három év hasonló időszakához képest) tapasztalt felgyorsulásával, illetve a január hónapban tapasztalt átmeneti lassulással magyarázható. A tagállamok előrejelzései alapján az elkövetkező hónapokban a végrehajtás üteme várhatóan újra fel fog gyorsulni. A Bizottság jelenleg arra számít, hogy a rendelkezésre álló előirányzatok és címzett bevételek elegendők lesznek a szóban forgó jogcímcsoport finanszírozási szükségleteinek fedezéséhez. 3.2.2. Egyéb közvetlen támogatások (–40,9 millió EUR) Az egyéb közvetlen támogatások tekintetében elfogadott előirányzatoknak a mutató 2015. január 31-i szintjén alapuló kiadási profilhoz viszonyított kihasználatlansága elsősorban annak a következménye, hogy a 68. cikk szerinti, termeléshez kötődő különleges támogatás esetében a vártnál lassabb volt a kifizetés üteme. A jelenlegi megítélés szerint ez a helyzet ideiglenes. 3.3. Mezőgazdasági kiadások ellenőrzése (−16,9 millió EUR) Az ellenőrzési és megelőző intézkedések közvetlen kiadásaira, illetve a tagállamok javára végrehajtott pénzügyi korrekciókkal kapcsolatos kiadásokra előirányzott, 26,8 millió EUR-t kitevő összegen túlmenően a 2015. évi költségvetésbe bekerült egy, a jogviták rendezésével kapcsolatos kifizetésekre elkülönített, 60,5 millió EUR-ra becsült összegű előirányzat is. A jogviták rendezésével kapcsolatos kiadási profil meghatározása azon a feltevésen alapult, hogy a tagállamok a szóban forgó összegeket az év folyamán egyenletesen elosztva fizetik ki. Ezzel szemben a tagállamok 2015. január 31-ig egyetlen ilyen kifizetést sem folyósítottak. Következésképpen a 2015. évi költségvetés ezen alcíme esetében az előirányzatok felhasználásának szintje elmaradt a mutató alapján várt szinttől. A jelenlegi megítélés szerint ez a helyzet ideiglenes, és a költségvetés várhatóan teljes körűen végrehajtásra fog kerülni. 4. Az EMGA-hoz rendelt címzett bevételek felhasználása A 2. melléklet táblázata azt mutatja, hogy 2015. január 31-ig 995,6 millió EUR összegű címzett bevétel folyt be. Ezen belül: – a számlaelszámolási és a megfelelőségi vizsgálatokra vonatkozó határozatok szerinti korrekciókból származó bevételek összege 179 millió EUR-t tett ki, amelyet a költségvetési év végéig várhatóan további jelentős összegek növelnek; – a szabálytalanságok nyomán keletkező bevételek összege 68 millió EUR-t tett ki, amelyhez a költségvetési év végéig szintén várható további összegek érkezése; és – mostanra a tejilletékből származó bevételek egésze befolyt, és összegük megközelítőleg 407,3 millió EUR-t tesz ki; végezetül a címzett bevételek 2014-ről 2015-re átvezetett összege 341,3 millió EUR volt. Következésképpen az EMGA-kiadások fedezésére rendelkezésre álló címzett bevételek 2015. január 31-én 995,6 millió EUR-t tettek ki, mely összeget a költségvetési év végéig várhatóan a számlaelszámolási és a megfelelőségi vizsgálatokra vonatkozó határozatok és a szabálytalanságok nyomán az újonnan beszedett címzett bevételek további jelentős összegei egészítenek majd ki. 5. Következtetések A 2015. évi EMGA-költségvetés előirányzatainak ideiglenes végrehajtása a 2015. január 31-ig terjedő időszak vonatkozásában azt mutatja, hogy a tagállamok részére teljesített havi visszatérítések körülbelül 526,5 millió EUR-val meghaladták a mutató alapján várt, a költségvetés végrehajtására vonatkozó kiadási profilnak megfelelő mértéket. 995,6 millió EUR összegű címzett bevétel már rendelkezésre áll, és 2015 során várhatóan még további összegek folynak be. A Bizottság jelenleg úgy ítéli meg, hogy az év végéig elérhetővé váló címzett bevételek összege – a 2015. évi költségvetés kidolgozása idején vártnak megfelelően – elegendő lesz a gyümölcs- és zöldségágazatban, illetve a tej- és tejtermékágazatban végrehajtott egyes intézkedések, valamint az egységes támogatási rendszer finanszírozási szükségleteinek fedezésére. [1] Az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet 14. cikke értelmében a belső címzett bevételeket csak egy évre lehet átvinni. Ezért a hatékony és eredményes költségvetési gazdálkodás érdekében ezek a címzett bevételek általában elsőként, az érintett költségvetési jogcímcsoport elfogadott előirányzatainak felhasználását megelőzően kerülnek felhasználásra.